આપણે રાષ્ટ્રદેવના અન્નમય, પ્રાણમય, મનોમય, વિજ્ઞાનમય અને આનંદમય કોષ એમ પંચકોષનું દર્શન કર્યું. જેમાં રાષ્ટ્રદેવનો એક એક કોષ શાનો બનેલો છે અને તે દરેકનું સંવર્ધન કરવા શું કરવું જોઇએ, તેની ચર્ચા કરી. તે દરેકને વિગતે સમજવા આપણે પૃથક્કરણલક્ષી અભિગમ રાખ્યો છે. હકીકતમાં આ કોષોનું કોઇ સ્વતંત્ર અસ્તિત્વ નથી. તેઓ એકમેકમાં ભળેલા છે અને આધાર-આધેય ન્યાયે જોડાયેલા છે. આ વાત રાષ્ટ્રના પંચકોષને સમાન રૂપથી લાગુ પડે છે. રાષ્ટ્રના આ પાંચેય કોષ એકબીજા સાથે કોઇ ને કોઇ રીતે સંકળાયેલા છે. સમગ્ર દૃષ્ટિથી જોઇએ તો અન્નમયથી આનંદમય કોષ સુધીમાં એક અદભુત અખિલાઇનાં દર્શન થાય છે.